arnastofnun/IGC-2024 huggingface dataset:
Volgubakkar og Rínarbakkar

Þjóðrembingar, ábyrgðarleysingjar og siðleysingjar eru daufir í dálkinn. Virðast eiga erfitt með að fóta sig á lágu fylgi í könnunum. Þeir komast fyrst í gang aftur, þegar þeir ákveða að fara að dæmi Sjálfstæðisflokksins í gamla daga. Þegar honum varð orða vant í átökum innanlands, fór hann að tala um Sovétríkin. Það hét að færa baráttuna austur á Volgubakka. Nei-menn munu hætta að tala um IceSave. Fara í staðinn að tala um Evrópusambandið. Reyna að koma því inn hjá heimskingjum, að þjóðaratkvæðið í vor fjalli um aðild að Evrópusambandinu. Þar er Volgubakki nútímans, hinn trausti óvinur á veggnum.
Hvar eru gögnin?

Því miður hefur ekkert komið fram um, að þjóðin fái sömu leyniupplýsingar um IceSave og fjárlaganefnd fékk. Án slíkra upplýsinga verða engar marktækar kosningar um IceSave. Því miður hefur ekkert komið fram um, að skilanefnd Landsbankans verði knúin til að afhenda upplýsingar um, hvert peningarnir fóru. Án slíkra upplýsinga verða engar marktækar kosningar um IceSave. Því miður hefur ekkert komið fram um, að skilanefndin sé látin gera góða grein fyrir afkomuhorfum þrotabús Landsbankans. Án slíkra gagna verða engar marktækar kosningar um IceSave. Leyndarhyggja stjórnvalda er ekki boðleg.
Slagorð þjóðrembinga

Ábyrgðarlausir þjóðrembingar ganga fyrir örfáum slagorðum: “Við borgum ekki skuldir óreiðumanna. Hlustum ekki á hræðsluáróður. Ekki kaupa aðgöngumiða að Evrópusambandinu. Við skulum standa í lappirnar. Við látum ekki Hollendinga og Breta kúga okkur. Heigulsháttur. Landráð” Þúsund sinnu á næstu vikum. Við skulum frekar hlusta á rök þeirra, sem voru andvígir fyrri samningum, en eru fylgjandi þessum nýjasta. Við skulum semja frið við umheiminn. Við skulum koma á eðlilegu sambandi við erlendar lánastofnanir. Við skulum lækka vexti á lánum okkar. Við sláum striki undir IceSave í sátt við guð og góða menn.
Stjörnu-lagatæknar tveir

Um daginn fattaði ég, hversu líkir eru Ólafur Ragnar Grímsson og Sigurður G. Guðjónsson stjörnu-lagatæknir. Lengi hefur vakið athygli, hversu vasklega Sigurður getur gengið í að skálda upp lögum og reglugerðum um skjólstæðinga sína. Hann varði Kastljósi í að skálda upp reglum um “einkalífeyrissjóð” Sigurjóns Þ. Árnasonar. Þessa sem gleypti hálfan snúð og gull út á pastað. Ólafur Ragnar Grímsson er alveg eins. Skáldar upp lögum og reglugerðum um embætti forsetans. Framleiðir tvískiptingu löggjafarvalds eins og ekkert sé. Ekki má milli sjá, hvor þeirra samstarfsmanna er meiri stjörnu-lagatæknir.
Óholl búvara

Ísland hafnar norrænni samvinnu um Skráargatið. Heilsuvottaður matur hentar ekki landbúnaðinum. Vill áfram geta selt sykur og maís-síróp og díoxín og skordýraeitur sem grænmeti, mjólk og kjöt. Vill hafa eigin merkingu, sem segir: Vistvæn afurð. Þýðir sykur og maís-síróp og díoxín og skordýraeitur. Nánast engar afurðir Mjólkursamsölunnar ná skilyrðum Skráargatsins. Þær eru troðnar af sykri og maís-sírópi. Raunar hefur Mjólkursamsalan vanið þjóðina á stórhættulegt magn af sykri og maís-sírópi. Landbúnaðurinn hefur í áratugi barizt gegn lífrænni búvöru og ber ábyrgð á hinni séríslenzku óhollustu.
Dæmdur í þurrkví

Hinn illræmdi Héraðsdómur Reykjavíkur hefur dæmt mann til ársvistar á hæli fyrir áfengis- og deyfilyfjafíkla. Að launum fær hann frelsi frá tveggja og hálfs árs fangelsi fyrir fjölda brota. Einhver hefur logið því að trúgjörnum héraðsdómara, að hægt sé að þurrka fíkla með dómi. Ég veit ekki um neitt dæmi þess, að slíkt hafi tekizt. Yfirleitt eru menn sammála um, að fíkill verði að þrá þurrkinn til að hafa minnsta séns. Fyrir mörgum árum tíðkaðist í Bandaríkjunum að dæma brotamenn til afvötnunar. En ég held það sé löngu hætt. Þessi dómur er bara dæmi um fremur síðbúna heimsku íslenzka dómara.
Gaddafi hrynur

Til skamms tíma héldum við á Vesturlöndum, að Saddam Hussein væri einn af verstu skúrkum heimsins. Það var lygi, hann var bara eins og Mubarak og Gaddafi og aðrir harðstjórar í heimi múslima. Engu verri og engu betri. En það hentaði bandarískum stjórnvöldum að siga almenningsálitinu á Saddam Hussein. Við vitum núna, að Írakar hafa það mun verr núna en á valdatíma hans. Við vitum núna, að Bandaríkin hafa haldið uppi hliðstæðum bófum um allan þriðja heiminn. Til að gæta hagsmuna sinna. Nú riðar allur heimur olíubófanna til falls. Jafnvel geðsjúklingurinn Gaddafi er á leiðarenda.
58% nægja ekki

Ekki er nóg að hafa 58% meirihluta í könnunum. Stuðningsmenn sátta við umheiminn eru latari en froðufellandi þjóðrembingar og ábyrgðarleysingjar og siðleysingjar, sem mæta allir á kjörstað. Stuðningsmenn sátta verða að mæta á kjörstað og kjósa til að nýta meirihluta sinn. Annars taka rugludallarnir yfir þjóðfélagið. Ef fólk er ekki á vaktinni, leiðir aðgerðarleysið til vandræða. Þú verður að kjósa, ef þú ert fylgjandi siðlegum vinnubrögðum í samskiptum við aðrar þjóðir. Ef þú ert frjáls af nístandi þjóðrembu og frjáls af ábyrgðarleysi á vandræðum þjóðarinnar. Kjósum siðað samfélag.
Davíð borgi IceSave

Davíð Oddsson bjó til einkavæðingu bankanna og eftirlitsleysi með þeim. Hann handvaldi nýja eigendur Landsbankans og setti framkvæmdastjóra flokksins yfir bankaráðið. Gæludýr Davíðs stofnuðu til IceSave á ábyrgð þjóðarinnar. Eftir hrun lofaði Davíð að borga tjónið. Ríkisstjórn arftaka hans fékk það samþykkt á Alþingi. Nú erum við í djúpum skít út af því. Auðvitað eigum við að hundelta Björgólf Thor um allan heim til að fá þetta endurgreitt. En fyrst og fremst á Davíð Oddsson að borga. Hann kom að málinu á öllum stigum þess. Brennuvargurinn, sem hoppar núna gargandi fúkyrði kringum brunaliðið.
Fleiri slagorð og stóryrði

Andstaðan við IceSave er ekki þess eðlis, að hún muni þiðna í skoðanaskiptum eða fortölum fróðra manna. Mikill hluti andstæðinga samningsins vill alls ekki borga. Engu máli skiptir, hvað í boði er. Þeir munu fella hvaða plagg, sem er. Umræðunni um IceSave er í rauninni lokið. Eftir eru bara slagorð og stóryrði. Alþingi verður að vísu að upplýsa almenning um leyniskjöl, sem fjárlaganefnd þingsins mátti ein sjá. En það er bara formsatriði, skjöl munu ekki breyta afstöðu fólks, sem æpir: Við borgum ekki. Því verður hér enginn friður til rökræðna. Þjóðrembingar og ábyrgðarleysingjar berja bara bumbur.
Bjarni þarf á jái að halda

Sjálfstæðisflokkurinn er eini flokkurinn, sem á við vandamál að stríða vegna þjóðaratkvæðis um IceSave. Sagt er, að helmingur flokksins styðji málið og helmingur sé því andvígur. Bjarni Benediktsson gerði uppreisn gegn geðveika hægri jaðri flokksins með því að styðja IceSave. Jaðarinn hefur samt mikið fylgi og flækist fyrir formanninum. Falli IceSave, fellur Bjarni líka. Því er vonlaust fyrir hann að sitja með hendur í skauti og tala um þetta sem mál stjórnarinnar. Ef þjóðin segir já í kosningunum, er Bjarni hins vegar kominn með undirtökin í flokknum. Bjarni þarf á því að halda að stækka já-hópinn.
Gagnslaus stuðningur

Gera má ráð fyrir, að samtök atvinnulífsins og vinnumarkaðarins gangi hart fram í stuðningi við IceSave. Þau sjá, að án samnings verður kyrrstaða hér og atvinna mun ekki aukast. Sum lán munu ekki fást og önnur verða dýrari. Það er engin heimsendir, bara kyrrstaða, en eigi að síður ófrýnileg framtíð að mati vinnumarkaðarins. Gallinn við þennan stuðning er, að atvinnulífið og vinnumarkaðurinn njóta einskis trausts. Fólk lítur niður á Vilhjálm Egilsson og Gylfa Arnbjörnsson. Þeir eru í sama ruslflokki og þingmenn. Stuðningur slíkra við Já í þjóðaratkvæðagreiðslu er harla lítils virði. Því miður.
Línur ljósar eftir viku

Þegar Fréttablaðið og Gallup birta næstu kannanir sínar um fylgi og andstöðu við IceSave, liggur málið fyrir. Aðrar stofnanir eða hópar, sem kunna að birta niðurstöður, eru ekki marktækar. Annað hvort vegna fyrri reynslu eða fyrra reynsluleysis. Við skulum bara taka meðaltalið af Fréttablaðinu og Gallup. Þá vitum við, hvernig þjóðaratkvæðagreiðslan fer. Fólk er búið að heyra eins mikið og það kærir sig um að heyra um kosti og galla. Fólk er í skotgröfunum. Frekari áróður mun aðeins hafa áhrif á fáa. Hvað sem menn bulla um, að þjóðin muni leggjast undir feld. Eftir viku verða línur ljósar.
Leynd verði aflétt af IceSave

Einboðið er, að leyniupplýsingar um IceSave, sem fjárlaganefnd fékk, verði gerðar sýnilegar kjósendum. Ófært er, að fólk taki ákvörðun á grunni verri heimilda en fjárlaganefndin. Formaður nefndarinnar þarf nú að gera gangskör að því að aflétta þessu leyndói. Eins og oftar kemur í ljós, að öll leynd er til bölvunar. Lög um leynd eru svo gamaldags, að Alþingi þarf væntanlega að setja sérstök lög um þessa afléttingu. En óboðlegt er að fara með málið í þjóðaratkvæði áður en þessum þröskuldi er rutt úr vegi. Illa upplýst þjóð hefur enga möguleika á að taka rétta ákvörðun. Er bara ófróður æsingamúgur.
Beint lýðræði í Aþenu

Reynsla af beinu lýðræði er eldri en af óbeinu lýðræði, svo sem þingræði. Aþeningar að fornu höfðu beint lýðræði. Dómarar voru dregnir úr leirkrukku. Þetta var fínt lýðræði, en hafði líka sína galla. Einkum tóku Aþeningar í utanríkismálum ákvarðanir, sem komu sér síðan illa. Aþeningar hneigðust til að vera herskárri í samskiptum við önnur ríki en ýmsir leiðtogar þeirra. Lýðskrumarar ráku þá bara leiðtogana í útlegð og biðu síðan hræðilegan ósigur. Raunar drápu Aþeningar sig á beinu lýðræði. En markmið lýðræðis er ekki að gera rétt, heldur að þjóðin sé sátt við sig. Og nú er þörf á því.
Æðsta valdið dreifist

Erfiðleikar þjóðarinnar og seinar aðgerðir stjórnvalda hafa búið til tómarúm valda á hæstu stöðum. Inn í þetta tómarúm hafa komið ýmsir aðilar. Til dæmis Sjálfstæðisflokkurinn, sem styður IceSave, þótt hann sé í stjórnarandstöðu. Í vaxandi mæli tekur ríkisstjórnin mikilvægar ákvarðanir í samráði við þann flokk. Ekki bara í IceSave, heldur líka í fyrningu kvóta. Stafar auðvitað af tæpari meirihluta stjórnarinnar. Einnig kom Hæstiréttur inn í valdataflið með ógildingu kosninga til stjórnlagaþings. Og ekki sízt kom forsetaembættið inn í tómarúmið. Valdið er því að dreifast á ýmsa aðila í þjóðfélaginu.
Endar fyrir fjölþjóða-dómstóli

Mér sýnist líklegt, að Bretland og Holland setjist ekki aftur að samningum. Frá þeirra sjónarmiði er líklegt, að þjóðin felli hvern þann samning, sem fyrir hana verður lagður. Í þeirra sporum mundi ég segja samninginn úr gildi fallinn og leggja málið fyrir fjölþjóðadómstól. Og þá með ýtrustu kröfum. Sé raunar ekki, að ríkin tvö geti tekið aðra ákvörðun. Málið lekur því inn á dómstólaleiðina. Engin leið er að spá í niðurstöðu þar. Ég óttast þó, að fjölþjóðlegar hefðir ráði meiru en kenningar Íslands um réttlæti. Ég er líka viss um, að töluverður fjöldi Íslendinga vill í rauninni fjölþjóðadómstól.
Enginn heimsendir verður

Enginn heimsendir verður, þótt þjóðaratkvæðagreiðsla verði um IceSave. Hún verður væntanlega síðar í vetur. Ef málið verður samþykkt, verður bara lítil töf á þíðu í ýmsum fjármálagerningum. Ef málið verður þar fellt, nálgast sú útkoma, að málið fari fyrir fjölþjóðlegan dómstól. Sá dómstóll verður án efa nær fjölþjóðlegum hefðum en kenningum margra Íslendinga um réttlæti málsins. Nú skiptir mestu, að stóru flokkarnir þrír taki saman höndum um að fá lögin samþykkt í þjóðaratkvæðagreiðslunni. Sá galli er þá á málinu, að flokkarnir þrír njóta minna fylgis hjá þjóðinni en á þingi. Á brattan er því að sækja.
Nú fyrst hefst stríðið

Nú er harður slagur framundan. Hinn ábyrgi meirihluti þjóðarinnar verður að rísa til varna gegn breiðsíðu hinna ábyrgðarlausu. Svo þarf að nota færið og hafa þjóðaratkvæði um fleira í leiðinni. Til dæmis um þjóðnýtingu kvótans og kosningar til nýs stjórnlagaþings. Þjóðin verður lengi að ná sér eftir þann slag, sem í vændum er. En undan honum verður ekki vikizt. Of lengi hafa ábyrgðarlausir æðibunumenn stýrt forsetanum. Hámarki náði sú orrahríð, þegar búin var til fölsuð undirskriftasöfnun gegn IceSave. Ólafur Rangar Grímsson kaus að fylgja þjóðrembingum og það kemur ekki á óvart. Allir nú í slaginn.
Bara 8% í vondum málum

Fjölþjóðleg rannsókn sýnir, að Ísland hefur dregizt aftur úr ríkjum, sem við berum okkur saman við. Fólki finnst fjárhagsvandi sinn vera meiri hér en á Norðurlöndum, í Þýzkalandi, Frakklandi, Hollandi og Sviss. Við erum á sama báti og þriðja heims ríkin Bretland og Ítalía, sem fáir vilja bera sig saman við. Samt telja bara 8% aðspurðra Íslendinga “mjög erfitt” fyrir sig að ná endum saman. Lág tala miðað við skellinn, sem fólk fékk í hruninu. Flest samanburðarríkin nota evru, sem varðveitti kaupmátt. Hér var elsku krónan, sem hrundi. Því hrundi kaupmátturinn hér. Samt eru bara 8% í vondum málum.
Tvíbakaðar kartöflur

Caruso hefur látið á sjá í vetur. Var áður nokkuð gott, miðað við verð. En nú hefur fiskur dagsins verið illa eldaður í þrjú skipti í röð. Allt of mikið, hann var orðinn harður í kantinn og þurr. Fiskur má ekki við slíku og alls ekki smálúða. Hún verður bara eins og pappi. Nú síðast fór Caruso líka illa með ofnbökuðu kartöfluna. Hún virtist vera tvíelduð, var orðin brún og þurr í sentimetra lagi innan við hýðið. Ég fór því hálfgerða sneypuferð á Caruso í þetta skiptið. En þjónustan var góð eins og endranær. Mikið vildi ég, að Caruso hundskaðist til að verða aftur að sómasamlegum veitingastað.
Bera ábyrgð á umbum sínum

Margir eru meðteknir af að bera enga ábyrgð á fjárglæfrum einkafyrirtækja í útlöndum. Hafa samt verið með pólitíska umboðsmenn á Alþingi og ríkisstjórn. Umbarnir hafa frá upphafi samþykkt að borga IceSave, þótt rifizt hafi verið um vexti. Vissulega bera menn misjafna ábyrgð á umbunum. Vegna Halldórs Ásgrímssonar og Valgerðar Sverrisdóttur bera framsóknarmenn mikla ábyrgð. Vegna Ingibjargar Sólrúnar Gísladóttur ber samfylkingarfólk nokkra ábyrgð. Þeir, sem kusu Flokkinn og kjósa hann enn bera mesta ábyrgð. Geta ekki kosið um að losna við ábyrgð á tjóninu. Þeir ættu raunar að borga allt IceSave.
Vinur vandræðamanna

Öll ríki öryggisráðs Sameinuðu þjóðanna greiddu atkvæði í gær gegn landráni Ísraels. Nema Bandaríkin, sem beittu neitunarvaldi. Bretland, Frakkland og Þýzkaland sáu ástæðu til að gefa út sameiginlega yfirlýsingu til að fordæma Bandaríkin. Þau eru í auknum mæli orðin heimsins mesta vandamál. Ekki aðeins halda þau úti mesta vandræðaríki heimsins. Þar á ofan gera þau bandalag við nánast alla verstu vandræðamenn, sem finnanlegir eru. Hosni Mubarak var gott dæmi um það. Heimska bandarískra kjósenda er svo hrikaleg, að hún slær út Íslendinga. Bandaríkjamenn leyfa sérhagsmunahópum að stjórna landi og heimi.
Slappir blaðamenn

Blaðamenn eru hættir að gera mun á fakta og rökum annars vegar og bulli hins vegar. Allt álit er jafnt fyrir þeim. Ef kynna á umdeilt mál, eru fengnir tveir kjaftaskar að rífast. Röng vinnubrögð, blaðamenn eiga að hafa burði til að finna fakta og rök. Eiga að grisja skóg fyrir okkur. Ekki núllstilla milli rugls og raka. Kastljósið með Frosta var dæmi um blaðamann, sem hafði ekki burði til að sjá gegnum froðu Frosta. Tölfræðilegar athugasemdir við áskorun á forsetann sýna grófar falsanir. Bloggarar fatta það, en blaðamenn ekki. Og nefnið ekki Fréttatímann í mín eyru, forsíðan þar var úti á túni.
Ráðherra skortir siðferðisreisn

Skrítin eru viðbrögð forsætisráðherra og fjármálaráðherra við 100.000 króna hækkun á kaupi dómara. Forsætisráðherra sagði hækkunina koma á vondum tíma, þegar aðilar vinnumarkaðarins standa í viðræðum. Fjármálaráðherra sagði hana ekki hafa neitt fordæmisgildi fyrir vinnumarkaðinn. Bæði eru þau upptekin af hagnýtum sjónarmiðum. 100.000 krónurnar væru semsagt í lagi, ef úrskurðurinn hefði komið á heppilegri tíma. Þetta geta landsfeður ekki sagt í alvöru. Þurfa að segja úrskurðinn svívirðilegan og með öllu siðlausan. Forustufólk ríkisstjórnarinnar verður að hafa siðferðilega reisn og efla siðferði okkar.
Það var þá Gunnar Waage

Upplýst er, að Gunnar Waage, þekktur ofstækisbloggari á hægri jaðrinum, sá um aðferðafræði IceSave bænarskrárinnar. Hann tók staðfestingarþáttinn úr sambandi. Hann tók úr sambandi öryggisvara gegn fjöldaskráningum úr öðrum skrám. Játar þetta sjálfur í bloggi sínu. Fölsunin er því ekki beint Frosta Sigurjónssyni að kenna. Um þetta hneyksli má endurtaka það, sem ég hef áður skrifað um bænarskrána. Svona fer, þegar vel meinandi menn gera hagkvæmnis-bandalag við ofstækisfulla hægri kantinn. Ofstækismenn ráða nefnilega ekki við puttana sína, þegar þvinga þarf undirskriftafjölda upp í hentugar tölur.
Hundrað-þúsund-kallarnir

Hundrað þúsund króna launahækkun dómara er afsökuð með, að annir þeirra aukist. Var þó fjölgað dómurum þess vegna. Ef það er ekki nóg, þá má fjölga þeim enn frekar. Miklu betra en að fjölga úrskurðum þeirra, sem eru kvígildi Flokksins. Hefur Kjararáð heimild til að fokka upp kjarasamningum í landinu? Líklegt má telja, að allir vilji hafa það, sem höfðingjarnir hafast að. Ekki er nein ástæða til að auka laun neins hluta yfirstéttarinnar á erfiðum tíma. Sízt er ástæða til að hækka dómara. Þeir hafa undanfarið sýnt, að þeir eru bara aumir lagatæknar eins og aðrir, sem koma úr lagadeild Háskóla Íslands.
11.500 fölsuð nöfn

Komið er í ljós, að úrtak sannprófunar Frosta Sigurjónssonar var 100 manns, en ekki 74. Það þýðir, að 69 af 100 manna úrtaki staðfestu undirskrift sína á bænarskrá til forsetans. Það þýðir, að 31% af útkomunni er undir grun um fölsun. 31% af 37.000 undirskriftum eru þá 11.500 fölsuð nöfn. Þýðir, að 25.500 undirskriftir eru ófalsaðar. Líklega nærri lagi. Hlýtur að teljast algert flopp. Fölsunin var gerð möguleg með því að nota forritið Joomla 1.5 og kippa viðbótunum Core Design Petitions og Captcha úr sambandi. Svona fer, þegar vel meinandi menn gera hagkvæmnis-bandalag við geðveika hægri kantinn.
Frosti fjarlægði öryggisloka

Frosti Sigurjónsson telur falsaðar undirskriftir á bænarskrá sinni bara vera 3000 talsins.

Teitur Atlason ofurbloggari hefur samt komizt að raun um, að umsjónarmenn tölvuvinnslunnar tóku tvo mikilvæga öryggisloka Joomla 1.5 úr sambandi. Í fyrsta lagi fjarlægðu þeir sannreynslu með staðfestingarpósti (Core Design Petitions). Í öðru lagi fjarlægðu þeir bremsu á þáttöku forrita (Captcha). Fyrri glæpurinn hindrar fólk í að tékka á misnotkun nafna sinna. Síðari glæpurinn auðveldar bófum að nota forrit til að skófla sjálfvirkt inn nöfnum og kennitölum úr öðrum skrám. Markviss fölsun aðstandenda málsins.
Frosti er fúskari

Frosti Sigurjónsson er fúskari. Heldur blákalt fram, að hægt sé að sannreyna könnun með að hringja í 74 áskorendur. Segi 69 þeirra, að undirskrift þeirra sé ófölsuð, þá sé herferðin í heild 93% áreiðanleg! Bara 3000 undirskriftir séu falsaðar!! Maðurinn er ekki í lagi. 74 verða aldrei gilt úrtak samkvæmt lögmálum líkindareiknings stærðfræðinnar. 800 er nær lagi, betri eru 1200 og þá aldursdreifðar. Að mínu viti eru um 8000 falsaðar undirskriftir í herferð hans. Frosta var í tæka tíð bent á galla herferðarinnar, en hann kaus að hlusta ekki. Átti að fara eftir Indefence, en gerði ekki. Er bara fúskari.
Að plata Jeppa á Fjalli

Pólitísk trúgirni Íslendinga skapar markað fyrir bófa, sem búa til kannanir og undirskriftasafnanir eftir þörfum. Liðin er sú tíð, að Fréttablaðið og Gallup höfðu skoðanakannanir, sem fólk gat trúað. Nú eru komnar dularfullar stofnanir, sem heita skrítnum nöfnum. Þær fela í sér að Loftur Altice spyr Hall Hallsson, hversu mörg atkvæði séu á hverjum bás. Síðan sannreynir Hallur, að þetta sé rétt með því að spyrja Loft, hvort allt sé í lagi. Loks segir Altice, að allt sé rétt og staðfest. Íslendingar trúa slíku eins og nýju neti. Ævinlega er auðvelt að plata Jeppa á Fjalli. Eða á Bessastöðum.
Engar forvirkar heimildir

Engin dæmi eru um, að forvirkar rannsóknir lögreglu fari ekki út fyrir mörk. Ekki þarf að fara lengra en til Bretlands til að sjá langa röð af ólöglegum rannsóknum af þessu tagi. Hugmyndin er seld út á eftirlit með dópsölum, en snýst fljótt gegn andófi og andstöðu við ríkjandi sjónarmið. Umhverfissinnar þykja hvarvetna mjög grunsamlegir. Jafnvel Nató frændi reyndi að skipuleggja hér á landi æfingar á árásum á umhverfissinna. Aldrei má í lög leiða neinar heimildir til forvirkra aðgerða af neinu tagi. Löggan er í eðli sínu óhæf um að gera nokkurn greinarmun á bófum og hvers konar pólitískum aðgerðasinnum.
37 snákaolíu-sölumenn

Þýzkaland hafnar umsóknum um útiræktun á erfðabreyttum maís frá Monsanto. Einnig Frakkland, Austurríki, Grikkland, Pólland og Ungverjaland. Ítalía og Sviss ganga lengra og banna alla slíka útiræktun yfirleitt. Þar á ofan hefur fjöldi héraða í Evrópu verið lýstur laus við erfðabreytta útiræktun. Því leita menn hingað í villta vetrið til að fá að útirækta erfðabreytt korn. 37 snákaolíu-sölumenn úr heimi vísindanna mótmæla tillögu á Alþingi um hömlur á slíkri útiræktun. Þeir vilja, að Ísland sé áfram sér á parti í

Evrópu á þessu sviði. Villta vestrið í erfðatækni ríki áfram á þriðja heims Íslandi.
Forsetinn fagnar fölsurum

Falsarar IceSave áskorunarinnar lugu, að Creditinfo sannreyndi útkomuna. Creditinfo segir það fjarstæðu. Það samkeyri bara kennitölur við þjóðskrá. En staðfesti ekki, að falsararnir hafi ekki hlaðið inn nöfnum og kennitölum úr öðrum skrám. Áður lugu þeir, að áskorunin væri eftir forskrift Indefence, sem sá um atkvæðagreiðsluna í fyrra. Munurinn er þó sá, að fólk getur ekki tékkað nöfn sín núna, en gat það þá. Fyrst lugu falsararnir, að óvinir hefðu hakkað áskorunina, en það voru bara þeir sjálfir. Því verður mikil hamingja í fyrramálið á Bessastöðum, þegar forseti Íslands fagnar komu falsaranna.
Eftirlitið er meðsekt

Kaupleigur bíla komust árum saman upp með að svíkja undan vaski. Gáfu ekki út reikninga, höfðu allt svart. Ríkisskattstjóra og skattrannsóknastjóra og fjármálaeftirlitinu var skýrt frá þessu fyrir löngu. Þessar óhæfu stofnanir ákváðu að gera ekkert. Nú er komið að skuldadögum. Þjóðin hefur frétt af framferði bófanna, sem hylma yfir með glæpamönnum. Safnast hefur upp skuld, sem skiptir milljörðum á hverja kaupleigu. Nú þarf að hefja málarekstur. Og ekki síður gegn ríkisskattstjóra, skattrannsóknastjóra og fjármálaeftirliti fyrir aðild að glæpnum. Gegn stofnunum, sem lifa enn í 2007-anda spillingar.
Kosningin er froða

Fyrir ári voru 60% þjóðarinnar andvíg IceSave III. Andstaðan hefur minnkað vegna tilkomu IceSave IV. Stærsti flokkur landsins hefur fallizt á nýju útgáfuna. Gizka á, að andstaðan hafi minnkað um helming, nemi núna 35%. Það eru margir kjósendur, líklega 80.000, en samt enginn meirihluti. Þessa dagana er flaggað fölsun, þar sem tæpir 40.000 eru sagðir hafa skrifað gegn IceSave. Sú kosning er fölsuð, enda getur enginn kannað, hvort einhver hafi þar notað nafn hans og kennitölu. Illu heilli var aðferð Indefence fyrir ári ekki höfð að fyrirmynd. Falsararnir geta þess vegna afhent forsetanum alla þjóðskrána.
Fín skuldastaða þjóðarinnar

Hinn óvenjulega hrokafulli seðlabankastjóri er af gamla skólanum. Telur, að fólki komi upplýsingar ekki við. Jafnvel ekki þingmönnum. Már Guðmundsson neitar að láta alþingismenn hafa spá um skuldastöðu þjóðarbúsins. Rétt eins og fólki komi það ekki við. Slíkt sé bara fyrir innvígða, seðlabankastjóra og önnur mikilmenni. Samt hafa gögnin lekið út. Þar sést, að skuldastaðan er í rauninni betri en hún hefur verið um áratuga skeið. Draga þarf gjaldþrot bankanna og Actavis, eign Deutsche Bank, út úr bókhaldi þjóðarinnar, Þá er skuldastaða þjóðarbúsins góð í heild, þótt skuldastaða ríkisins sé erfið.
Engin sannreynsla = marklaus kosning

Sumir fjölmiðlar ræddu við talsmann kjosum.is í gær um galla á kosningunni. Enginn fjölmiðill hafði þá vit til að spyrja, hvort prófað yrði, hvort nöfn og kennitölur væru notuð í óleyfi. Og talsmaðurinn gaf enga yfirlýsingu um, að fólk muni sjálft fá að sannreyna, hvort nafn þess og kennitala séu notuð í óleyfi. Auðvitað kjarni málsins og er létt í framkvæmd, var gert í sams konar könnun í fyrra. Betra hefði verið að gefa fólki líka núna kost á að kanna stöðu sína á þessum lista. Heildartala undirskrifta er því alveg eins marklaus í dag og hún var í gær. Engin sannreynsla = marklaus kosning.
Til hamingju með IceSave

Þátttakan í atkvæðagreiðslu á vefnum um IceSave er of lítil. Nær ekki þeim atkvæðafjölda, sem andstaðan gegn Magma fékk. Sú fékk samt ekki vilja sínum framgengt. Einnig er greinilegt, að falsanir eru á ferð, atkvæði berast jafnt í svefni á nóttu sem degi. Áhuginn á höfnun IceSave er jafn eindreginn og áður hjá þjóðrembingum. En nytsömum sakleysingjum hefur fækkað verulega. Þetta er ekki lengur markvert deiluefni. Alþingi samþykkti IceSave í dag með miklum meirihluta og málið er komið út af borðinu. Nú birtir í samfélaginu og við getum haldið áfram með lífið. Til hamingju Íslendingar með raunsæið.